  Виталий Пронин Асьме музъем вылын мерттӥсько сьӧрлоосКылем арын китайёс Дэри ёросысь Выль Ӟумъя гурт пумысь 40 гектар вылын помидор-кияр будэтӥзы. Теплицаоссы пайда сётӥзы, лэся, туэ но мерттӥськыны малпало.Тулысозь шунтӥськонГурт пуме вуыкумы, теплицаос палась ӵын ӝутӥське вал. Ну, малпасько, китайёс ури-бери теплицаоссэс эсто ни. Матэгес вуимы но долкамы: ӝуам бервыл гыбда, эгырӟем юбо нергеос гинэ на сыло. Котыраз воксё но китайёс уг бергало - удмурт воргоронъёс. Вӧзазы ӟуз вир луытозь жугем пуны зынъяське. Мар луиз шуыса юанлы пумит пиос, тылӝу шорысь синъёссэс вошъятэк ик, вазизы: китайёслэн улон корказы ӝуаз. Ог кызё метр кузьда пулъёслэсь гинэ шуккем «лапасын» туннэ сторож сяна уг улы вал. Одӥг липет улын валес но, ӝӧк но, бакча сиён утялтыны ярась пӧртэм арбериос но, бензопилаос но, гумыос но вал. Ваньзэ тае утьыны ик пуктэмын вал гуртысь воргорон. Гур бордысь тыл потэм, шуо. 4 часын ӵукна ваньбур пеньлы пӧрмиз. Ичизэ ӝыны миллион манет тыр ыштон. Ӵапак та коркае февраль пумын - март кутсконын берытскыны кулэ вал Китайысь гражданинъёс.- Ми азе ужпум пуктэмын вал: китайёс вуытозь, теплицаосты дасяно, лыктэмзы бере ик ужаны кутскыны мед быгатозы шуыса. Пу вайимы ни вал. Плёнказэ золтыса, пичи гуръёсты эстыса, теплица пушкысь лымыез но музъемез толэзь ӵоже шунтыны косэмын. Мартэ татын уд ӝужаны кулэ ни вал. Табере ӧйтӧд мар луоз. Вагон вуттыны туртто. Но отчы гинэ кызьы вань китайёс тэрозы? Соос ог 30 кузя тыршо татын бер сӥзьылозь, - шуо воргоронъёс.Люк поселениен кивалтӥсь Владимир Иванов верамъя, китайёслэн бригадаенызы кивалтэ Ань нимо пиосмурт. Ӟумъя бусыосты со арендае басьтон сярысь татысь «Леон» СХП-ен огкыл гожтӥз 3 арлы. 1 гектарез 5 сюрс манет тыр дунъяське, шуо. Китайёс асьсэлы скважина но ӝутӥзы ни. Будосъёс вылэ артэ бызись шурысь гумыос кузя ву бызе. Таче теплицаосын китайёс будэто кияр но помидор.Парсьпиослэн кӧтазы ӧз йӧтыУдмурт музъем вылын китайёс кузёяськыны кутско шуыса лекъяськисез сюрылӥз ик. Вылӥ кивалтӥсьёс пӧлын но верасез шедиз: китайёс бере бусыын кызё арзэ номыр уз буды ни. Помидор-кияръёссы туж чебересь, нокыӵе ядохимикатэн «сюдытэк» сыӵе ӟеч будоз шат, пе.- Кинэз но китайёслэсь ужамзэс эскерыны кылем арын ӧз вуылы, - тодаз вае Владимир Иванов. - Маке уродзэ шараясалзы ке, ужзэс пытсасалзы ук. Ӧз ворсалэ бере, мон ачим но быгыльскем емышсэс басьяй - ческыт потӥз.Владимир Иванов верамъя, Ань вуззэ тросгес келя Пермь, Оренбург но Москва палъёсы. Котьма ке но гуртоослы но кияр-огречез туж тырме. Одӥг теплицаысь гинэ ог 30 тонна урожай люкаське, дыр. Теплицаез 150 метр кузьда уго. Нош татын соос 20.- Нылпи садысь но школаысь пиналъёсты теплицае экскурсие нуллӥмы. Мурт кунысь вуэмъёсты адӟемзы потӥз, бадӟымесь теплицаосы но ку пырасалзы ай. Асьсэос китайёс уго теплицаысьтызы уг ик ваньмыло вал, - шуэ нылпи садэн кивалтӥсь Елена Иванова. - Азьвыл аръёсы мон ачим сылалтӥськыны кияр но помидор Ижысь овощной базаысь басьясько вал. Кылем арын Иж кеме ӧй ик вуылы ни. Меӵак китайёслэсь басьтӥ - дуныз отын но, татын но огкадь. Гуртын уноез озьы каризы. Ӟумъяослэн мерттӥськемзы уг поты уго. Китайёс сисьмыны кутскем емышсэс воксё дунтэк люкылӥзы, пудо сюдыны яралоз шуыса. Парсьпиосмылэн кӧтазы ӧз йӧты.Но Ӟумъялась магазин помидорзэ но, киярзэ но малы ке вузаны ӧз басьты. Мотоен гурт пуме вуззэз потто вал китайёс. Емышъёссы кие зуч-зуч кутымонэсь, чилясесь. Кызьы уд синмаськы? Нош кызьы гуртоослэн такем чебер уг буды - нокин ӧз ик паймылы, лэся.- Ма теплицаос улысь музъем ӟеч вал на. Ог дасо ар ӵоже со буш улӥз уго. Соин но ӟеч урожай басьтӥзы. Нош туэ удобрениостэк ужаны уз быгатэ ни, - шуэ гуртысь молдован Олег Бандура. - Мон вузан вылысь кемалась картошка но кубиста мерттонэн вырисько. Китайёслэсь адӟем карыса, мон но теплица ӝутоно кариськи. Зэм, кузьдалаез 44, пасьталаез 8 метр сяна ӧз луы. Но тае но клёнкаен шобыртон понна 30 сюрс манет кошкиз. Мукет материал сярысь веранэз ик ӧвӧл. Но кияр-помидоре соослэн кадь чебер ӧз луы.Удмуртъёсты каро мултэсГуртоос пӧлысь куд-огез теплицаос ӝужамлы шум но потӥз: гуртамы табере уж шедёз шуыса оскисез уно вал уго. Тапалан уго уж ӧвӧл. Уноез Вараксиноысь тылобурдо вордонъя фабрикае ветло. Куд-огез Олег Бандура дорын тыршо. Соин но лӧптӥзы вал: кыдёке ветлытэк, ужалом. Куд-ог китайёс берен вордскем палъёсазы но берытскизы уго ужаны разрешенизы ӧвӧлэн. Но Аньлэн гуртоосты уже кутэмез туж ик ӧз поты. Дас адями но отын ӧз тыршы. Гудӥськон я мукет секыт уж кылдыку гинэ, теплицаын бергазы.- Мынам агае теплицаын ужаз. Киыз котьмалы мынэ уго, - веранзэ азьланьтэ Елена Иванова. - Китайёс асьсэос сюлмоесь бере, азьтэмзэ но, юисьсэ но кулэ ӧз каре. Нош ужасезлы уждун ӟеч тыризы. Нуналаз агае 1 сюрс манет вае вал. 8 часысен 17 часозь тыршиз. Талэсь кемалыгес уж дораз ӝега ке, ватсаса коньдон вае на вал. Зэм, куддыр лулӟылӥз ик, китайёсын пал кыл но вераськыны уг луы шуыса. Но гуртоос талы дышизы ни. Гуртэтӥ гужем кинюртонъёсын бумага но ортчиз, ӟумъяос ужамзылы пумит ӧвӧл шуыса.Сюлэмшугъясько Россельхознадзоръя управлениысь специалистъёс гинэ. Кидыслэсь ӟечлыксэ возьматӥсь сертификат китайёс возьматыны ӧз быгатэ уго. Москваысь кидыс басьтӥм, шуо. Но кыл вылын оломар но вераны луэ. Со сяна, кыӵе пестицидъёс кутӥсько шуыса нокыӵе документъёс ӧй вал. Госинспектор Эльвира Туйматова верамъя, ядохимикатъёссы инбам улын утисько, озьы уг яра ке но. Кин тодэ, кӧняен сое пазяло. Нош макем ӝог емышсы быгыльске но кисьма! Бакчаын будэтэм кияр-помидор уд ого-кыкто ӝужа, нош татын ваньмыз огкадь юнэсь. Быгыльскем емышъёсыз но огбыдӟаесь. Та ик малпаськонэ уськытыны кулэ ни кадь басьяськисез. Шурысь ву гинэ сыӵе умой уз юртты.Но китайёслэсь ужзэс ворсаны уг луы - документъёссы шонер лэсьтэмын, законъя ужало, шуэ Кун Кенешысь Гурт удысъя, музъем кусыпъёсъя но инкуазез утёнъя ялан ужась комиссиен кивалтӥсь Владимир Варламов. Чакланы но чакласькыны гинэ на кыле. Угось куд-ог улосъёсын китайёс выллем арендаторъёс ужазы ни. Куинь ар пайда басьто но кошко, нош музъем номырлы ярантэм кыле.Теплица котырын туннэ буш музъемъёс вань на. Кинлэн помидор будэтэмез потэ?Елена Сараматова Теги: бакчаужъёс гурт экономика  